**Áhættumat Vinnuskóla Kópavogs**

**Sumarið 2018**

**Öryggisfulltrúi: Ólafur Einar Ómarsson**

**Samantekt**

Sumarið 2018 var gert áhættumat við Vinnuskóla Kópavogs í fyrsta sinn. Vinnuskólar landsins hafa sérstöðu sem vinnustaðir þar sem þeir eru stærstu vinnuveitendur unglinga á aldrinum þrettán til sautján ára. Hefur Vinnuskóli Kópavogs í kringum 800 krakka á sínum snærum auk 35 flokkstjóra og fimm til sex starfsmenn á skrifstofu. Er því ekki seinna vænna að starfsemin sé kortlögð og borin kennsl á áhættuatriði.

Notast var við vinnuumhverfisvísa Vinnueftirlitsins ásamt öðrum gögnum til að útbúa gátlista yfir möguleg áhættuatriði í störfum Vinnuskólans. Einnig var starfsfólk beðið um að koma með ábendingar. Gátlistinn var nítján spurningar og snerti á almennum atriðum, umhverfisþáttum, hreyfi- og stoðkerfi, félagslegum og andlegum aðbúnaði, og efnum og áhöldum. Listinn var lagður fyrir alla flokkstjóra Vinnuskólans. Safnað var ábendingum frá starfsfólki skrifstofu og unnið áhættumat út frá vinnuumhverfisvísi fyrir skrifstofur.

Að meðaltali var tveim spurningum á hverjum gátlista svarað svo að eitthvert atriði væri ófullnægjandi og voru að meðaltali 3,37 „nei“ við hverri spurningu. Helstu atriði voru í fyrsta lagi að viðeigandi hlífðarfatnaður væri ekki í boði þegar við ætti. Er þar fyrst og fremst átt við regnfatnað og málningarfatnað. Verða tekin skref til að koma til móts við þetta. Málningarbúnaður á alltaf að vera til staðar og verður eftirlit með því aukið. Athugað verður með að hafa einhver regnföt á bækistöðvum sem a.m.k. flokkstjórar geti gripið til. Í úrvinnslu var metið svo að meðal líkur væru á minniháttar tjóni.

Í öðru lagi var áberandi að starfsfólk (flokkstjórar og nemendur) væri ekki meðvitað um rétta líkamsbeitingu og hæfilega þyngd byrgða. Í garðyrkju er oft lág vinnuhæð og breytilegt vinnuumhverfi. Getur það leitt til óæskilegrar líkamsbeitingar. Í úrvinnslu var metið sem svo að meðal líkur væru á nokkuð alvarlegu tjóni. Einnig vinna garðyrkjuhópar mikið með poka sem þau fylla af garðúrgangi. Þessi pokar geta fljótt orðið of þungir. Til stendur að auka fræðslu um rétta líkamsbeitingu við garðyrkjustörf og auka eftirlit með þyngd poka.

Í þriðja lagi var bent á að ástand verkfæra væri ófullnægjandi. Í úrvinnslu var það talið valda lítilli hættu á minniháttar heilsutjóni. Magn verkfæra í Vinnuskólanum er verulegt og endurnýjun þeirra einnig. Keypt eru inn verkfæri á hverju ári og séu verkfæri á vinnustöð ófullnægjandi þá skal taka þau úr umferð.

Einnig þarf að gera viðbragðsáætlanir fyrir stórslys og náttúruhamfarir og mynda formlega stefnu Vinnuskólans í eineltis-, kynferðisbrota-, og ofbeldismálum, bæði fyrir innivinnandi og útivinnandi starfsfólk.

# **1 Skilgreiningar og aðferðafræði**

Áhættumat þetta er gert samkvæmt IX. kafla laga nr. 46/1980, um aðbúnað, hollustuhætti og öryggi á vinnustöðum. Hluti af skyldum atvinnurekanda er að sjá til þess að gætt sé fyllsta öryggis, góðs aðbúnaðar og hollustuhátta á vinnustað, sbr. 13. gr. laganna. Skal því m.a. framfylgt með sérstöku áhættumati þar sem: „meta skal áhættu í starfi með tilliti til öryggis og heilsu starfsmanna og áhættuþátta í vinnuumhverfi“, sbr. 1. málsl. 1. mgr. 65. gr. a laganna. Að því mati loknu skulu svo fara fram úrbætur til að koma í veg fyrir hættuna, eða draga úr henni eins og frekast er unnt. Í samræmi við ákvæði reglugerðar nr. 920/2006 um skipulag og framkvæmd vinnuverndarstarfs á vinnustöðum er „áhættumat“ skilgreint sem: „Greining áhættuþátta í starfi og mat á líkum á því að starfsmaður verði fyrir heilsutjóni eða slysi á vinnustað“, sbr. c-liður 3. gr. reglugerðarinnar. „Atvinnurekandi“ er í þessu tilviki verkefnastjóri Vinnuskóla Kópavogs: Svavar Ólafur Pétursson. Sumarið 2018 er í fyrsta sinn öryggisfulltrúi við störf hjá Vinnuskólanum. Var hlutverk hans að taka út starfsemi Vinnuskólans og gera áhættumat.

Fyrsta skrefið í gerð áhættumats er að kortleggja starfið og greina áhættuþætti. Vinnuskóli Kópavogs hefur á sínum snærum einn verkefnastjóra, einn verkstjóra, tvo yfirflokkstjóra, sex til sjö einstaklinga starfandi á skrifstofu, ellefu í skólagörðum, í kringum 35 flokkstjóra, og í kringum 800 unglinga í starfi. Vinnustaðir[[1]](#footnote-1) starfsfólks Vinnuskólans má flokka í tvennt. Innanhús á skrifstofu Vinnuskólans í Askalind 5 og utanhúss í námundann við grunnskóla og beð Kópavogsbæjar. Fyrir starfsfólk Vinnuskólans sem vinnur mestmegnis utandyra þá hafa þau bækistöð við grunnskóla og ganga svo þaðan að verki dagsins. Var athugun á öryggi vinnuumhverfis að sama skapi skipt í tvennt eftir þessum línum.

Byggist áhættumat þetta aðallega á atriðum sem komu fram við útfyllingu gátlista sem lagður var fyrir allt útivinnandi starfsfólk Vinnuskólans, ásamt vettvangsathugunum og almennum ábendingum. Með hliðsjón af vinnuumhverfisvísi Vinnueftirlitsins fyrir Skógrækt og garðyrkju var útbúin gátlisti sem var aðlagaður að störfum Vinnuskólans.[[2]](#footnote-2) Jafnframt var stuðst við sams konar vinnumunhverfisvísi fyrir skrifstofur og gert áhættumat fyrir innivinnandi starfsfólk. Í ljósi skiptingar starfsfólks Vinnuskólans þegar kemur að vinnuumhverfi, 800 úti en sjö inni, er aðaláhersla áhættumatsins að kanna öryggi og aðstæður á starfsstöðvum úti við.

# **2 Starfsemi og starfsfólk Vinnuskólans**

Aðalstarfsemi Vinnuskólans er viðhald og umhirða göngustíga og beða víðsvegar um Kópavog. Við það starfar meirihluti yngra starfsfólks Vinnuskólans, þ.e. þeir sem ekki hafa náð 18 ára aldri, („nemendur“) ásamt flokkstjórum. Þeim til stuðnings eru yfirflokkstjórar og pokabíll ásamt ökumanni sem sækir og tæmir garðúrgang sem fellur til hjá vinnuhópum. Yfirflokkstjórar garðyrkjuhópa heimsækja þá daglega og gæta þess að vinnulag sé rétt. Flokkstjórar fylgjast svo með því að yngra starfsfólk leysi verkin af hendi á öruggan hátt og beiti verkfærum rétt.

Vinnuskólinn sendir hluta starfsfólks sem hefur ekki náð 18 ára aldri til að vinna hjá ýmsum stofnunum. Aðrir atvinnurekendur en Vinnuskólinn sem eiga aðild að starfinu eru:

**Jafningjafræðslan**: Fulltrúar frá Hinu Húsinu í Reykjavík koma tvisvar sinnum við í starfshópum Vinnuskólans yfir sumarið og halda þar fræðslu- og forvarnarstarf. Fer fræðslan fram við bækistöðvarnar og á meðan eru flokkstjórar Vinnuskólans ekki á staðnum. Í samráði við Hitt Húsið er fyrirkomulag fræðslu og leikja þannig að fyllsta öryggis sé gætt.

**Skógrækt**: Á hverju ári fær hluti nemenda Vinnuskólans fræðslu um skógrækt og uppgræðslu frá Garðyrkjufélagi Íslands. Svo fara vinnuhópar í rútum á áfangastað ásamt flokkstjórum og gróðursetja tré. Í fræðslunni fá nemendur sérstakar leiðbeiningar um það hvernig á að bera sig að og beita verkfærum við gróðursetningu trjáa.

**Stofnanir og einkaaðilar**: Stór hluti eldri nemanda, þ.e. þeir á sextánda og sautjánda ári, sækja um og er boðið að vinna hjá ýmsum aðilum. T.d. er rétt rúmlega níutíu unglingum boðið að starfa á leikskóla, álíka fjölda er boðið að starfa hjá íþróttafélögum s.s. Breiðablik, Gerplu, TFK, og GKG. Einnig er starfsfólk frá Vinnuskólanum að vinna hjá KFUM og KFUK, skátafélaginu Kópum, götuleikhúsi Kópavogs, og fleiri stöðum. Fær þessi hópur greidd laun frá Vinnuskólanum en er almennt undir handleiðslu starfsfólks viðkomandi stofnunar og fylgja öryggisreglum sem þar gilda. Fellur athugun á öryggi og heilbrigði á þeirra vinnustöðum utan þessa áhættumats.

# **3 Áhættumat útivinnandi starfsfólks**

## **3.1 Almennar niðurstöður**

Gátlistinn sem lagður var fyrir útivinnandi starfsfólk skiptist í fimm hluta: Almennar spurningar, umhverfisþætti, hreyfi- og stoðkerfi, félagslegur og andlegur aðbúnaður, og efni og áhöld. Gátlistinn skiptist í nítján spurningar og var hægt að svara „já“ eða „nei“. Þegar svarað var „nei“ var beðið um að gefa stutta skýringu á svari. Listinn var lagður fyrir 37 einstaklinga starfandi sem flokkstjórar í garðyrkju hjá Vinnuskólanum og hjá skólagörðunum. Á þessum 37 úrlausnum var í 64 skipti hakað við „nei“ við einhverri spurningu. Skiptingu þessara svara má sjá hér að neðan:

Eins og sjá má eru áberandi flest „nei“ við spurningum úr hlutanum „Almennar spurningar“. Í þeim hluta eru ýmsar spurningar sem snerta á vitneskju starfsfólks á öryggisreglum sem gilda í Vinnuskólanum eða atriðum sem eiga ekki beint undir aðra hluta. T.d. er sú spurning sem fékk flest „nei“ (nítján af þeim 28 sem komu úr almenna hlutanum) spurning fjögur: „Er viðeigandi hlífðarfatnaður í boði þegar við á?“. Má sjá að 19 af 37, eða 51% þeirra sem gátlistinn er lagður fyrir, telja hlífðarfatnað ófullnægjandi.

Næst á eftir kemur spurning tólf: „Er starfsfólk meðvitað um rétta líkamsbeitingu og hæfilega þyngd byrða?“ með níu „nei“-um og svo spurning sautján: „Uppfylla öll verkfæri skynsamlegar öryggiskröfur?“ með sex nei. Að meðaltali var hverri spurningu svarað 3,37 sinnum neitandi, sú sem fékk fæst fékk núll „nei“ en sú sem fékk flest nítján. Næsta skref er að athuga hverja spurningu fyrir sig og meta hvort þeim kröfum sé mætt hjá Vinnuskólanum.

## **3.2 Almennar spurningar**

*Spurning 1: Fá nýráðnir skipulega tilsögn og þjálfun?*

Í upphafi starfs eru skipulagðar tvær heilar vikur þar sem flokkstjórar Vinnuskólans sitja námskeið. Breytilegt er á milli ára nákvæmlega hvaða námskeið eru og hver heldur þau en alltaf er fenginn utanaðkomandi aðili til að halda skyndihjálparnámskeið. Einnig er farið yfir hvaða verkfæri henta við hvaða verk og hvernig skal beita þeim á öruggan máta. Svo er ýmis fræðsla sem snertir á því hvernig skal hafa jákvæð og árangursrík samskipti, almennt og einnig sérstaklega við börn, þ.á m. eru flokkstjórar fræddir um raddvernd og notkun raddar í vinnu. Eins og hjá kennurum er röddin mikilvægasta atvinnutæki flokkstjóra. Auk þessa fá allir flokkstjórar möppu með starfsháttum Vinnuskólans í byrjun sumars. Má þar finna allar helstu upplýsingar um reglur og skipulag Vinnuskólans.

Starfsfólk skólagarðanna fer sérstaka ferð í byrjun sumars á gróðrarstöð í Hveragerði þar sem farið er yfir hvernig skal fara með þær plöntur sem skólagarðarnir bjóða krökkum að setja niður. Garðstjórar og starfsfólk fá tilsögn um hvernig skal bera sig að á öruggan máta svo þau geti leiðbeint þeim krökkum sem skrá sig hjá skólagörðunum.

Á gátlista voru fjórir sem svöruðu þessari spurningu neitandi. Ein athugasemd fylgdi: „Ekki vinnuskólakrakkarnir nema hjá starfsmönnum“. Nemendur Vinnuskólans fá ekki skipulagða tilsögn og þjálfun en hlutverk flokkstjóra er að fylgjast með og gæta að allir séu vinna verkin á öruggan máta.

*Spurning 2: Er þess gætt að unglingar vinni störf við hæfi?*

Nemendur Vinnuskólans eru á aldrinum þrettán til sautján ára og er þroski nemenda eftir því, mismikill. Flokkstjórar eru meðvitaðir um að verkefni nemanda megi ekki vera þeim líkamlega ofaukin. Störf unnin hjá garðyrkjuhópum Vinnuskólans eru helst almenn beðavinna og viðhald göngustíga þar sem tekinn er upp arfi og sópun. Nokkrir eldri nemendur, þ.e. sextán eða sautján ára, vinna hjá Skólagörðunum og sinna þar ýmsum störfum eftir þörfum, s.s. uppræting arfa, aðstoða krakka við að setja niður grænmeti, o.fl.

Á gátlista fékk spurning tvö aðeins eitt „nei“, frá starfsmanni í skólagörðunum, athugasemd sem fylgdi: „Unglingar ráðnir í stöður sem þeir hafa ekki þroska í sbr. þjónustu við börn og foreldra í skólagörðum“. Eins og áður segir er andlegur og líkamlegur þroski starfsfólks mismikill og undir garð- og flokkstjórum að finna fyrir þau störf við hæfi. Getur öryggi starfsfólks við störf verið fullnægjandi þó kunni að vanta andlegan þroska til að eiga í samskiptum við viðskiptavini Skólagarðanna.

*Spurning 3: Er umgengni og ræsting á bækistöðvum í lagi?*

Starfshópar Vinnuskólans hafa bækistöð yfir sumarið við þann grunnskóla sem starfsfólk hópanna er skráð í. Er það í samvinnu við húsverði skólanna að fundið er rými sem hentar. Getur það verið mismunandi á milli skóla hvers konar aðstöðu hóparnir hafa við skólanna. Að minnsta kosti er eitthvert pláss svo hóparnir geti komist inn í kaffipásum þegar illa viðrar, ásamt salernisaðstöðu. Rusl er flokkað á fjóra vegu: Plast, pappír, almennt sorp, og flöskur og dósir. Flokkstjórar hverrar bækistöðvar sjá um að halda þeim hreinum. Í hverri viku eru stöðvarnar þrifnar sérstaklega.

Verkfæri bækistöðvanna eru geymd í verkfæragámum. Lagt er upp með að verkfærunum sé raðað snyrtilega inn í þann gám og í innan seilingar fyrir þann sem gengur inn í hann. Í hverjum Skólagarði er einnig aðstaða fyrir starfsfólk til að setjast inn og skipuleggja starfið, ásamt salernisaðstöðu.

Á gátlista voru þrjú „nei“ við spurningu þrjú. Athugasemd sem fylgdi: „Vantar að sækja sorp oftar.“ Sorp, eins og garðúrgangurinn, er sótt af pokabíl Vinnuskólans og losað á viðeigandi máta. Passa þarf að sorp safnist ekki upp. Einnig barst almenn ábending að flokkunartunnur þær sem notaðar eru á bækistöðvum séu ekki nægilega stórar fyrir þann fjölda starfsfólks sem þar vinnur. Þegar það eru hátt í hundrað krakkar að henda rusli á sama stað þá fyllast tunnurnar hratt og verða ósnyrtilegar.

*Spurning 4: Er viðeigandi hlífðarfatnaður í boði þegar við á?*

Allir starfsmenn fá garðyrkjuhanska til að eiga og einnig er öllum séð fyrir sýnileikavesti. Verkefni Vinnuskólans eru almennt ekki þannig að boðið er upp á hlífðarfatnað að öðru leyti. Unnið er úti og beint til starfsfólks að klæða sig eftir veðri. Ef nemandi mætir í ófullnægjandi vinnufatnaði er honum gefinn kostur á að snúa aftur heim til sín og klæða sig betur.

Áður fyrr var það hluti af störfum Vinnuskólans að slá gras með sláttuvélum og sláttuorfum. Var þá séð fyrir hlífðargleraugum og legghlífum. Slík störf eru ekki lengur á könnu Vinnuskólans. Þegar hluti flokkstjóra málar eða ber á viðarvörn eiga að vera í boði málningargallar og grímur ef þess er þörf. Ekki er þörf á eyrnahlífum.

Á gátlista sem lagður var fyrir flokkstjóra voru nítján „nei“ við spurningu fjögur sem eru flest slík svör sem nokkur spurning fékk. Af athugasemdum sem spurningin fékk var helmingur þeirra um regnfatnað, rúmur þriðjungur um málningarfatnað, ein um „hlífar (slá gras)“ (þó slíkt sé ekki gert í Vinnuskólanum), og ein sem taldi að Vinnuskólinn ætti að sjá fyrir fatapening.

*Spurning 5: Er skyndihjálparbúnaður tiltækur á vinnustaðnum?*

Á öllum bækistöðvum og skólagörðum er skyndihjálparkassi sem flokkstjórum og garðstjórum er gefin þjálfun í að nota. Voru keyptir nýir síðast árið 2018 og reglulega innihald þeirra athugað og endurnýjað. Á gátlista var eitt „nei“ við spurningu fimm, viðkomandi var upplýstur um tilvist og staðsetningu skyndihjálparbúnaðar. Ekki eru stuðtæki á bækistöðvum.

*Spurning 6: Eru vinnuslys skráð og tilkynnt?*

Eitt af námskeiðunum sem flokkstjórar sitja í byrjun sumars er hvernig skal bera sig að við vinnuslys. Er þar farið í gegnum ferlið við að skrá og tilkynna vinnuslys til viðeigandi yfirvalda. Ekkert „nei“ við spurningu sex á gátlista.

## **3.3 Umhverfisþættir**

*Spurning 7: Eru gönguleiðir og vinnusvæði greið og örugg?*

Garðyrkjuhópar Vinnuskólans fara um víðan völl við störf sín. Er það starf Vinnuskólans, ásamt öðrum, að viðhalda göngustígum bæjarins. Á þéttum gróðrarsvæðum og inni í beðum og limgerðum getur verið erfitt að sjá til jarðar og hvar sé öruggt að drepa niður fæti.

Á gátlista var eitt „nei“ við spurningu sjö ásamt athugasemd: „Vantar virkandi klósett“. Eðli málsins samkvæmt kemur iðulega fyrir við garðyrkjustörf um bæinn að smá spölur er á næsta klósett. Er nemendum þá veitt heimild til að ganga aftur á bækistöðina og nýta salernið þar.

*Spurning 8: Er dregið úr hávaða eins og kostur er?*

Sjónarmið sem tengjast hávaðavörnum Vinnuskólans eru tvenns konar. Annars vegar er starfað víðs vegar um bæinn og gæta þarf að hávaði á vinnustað fari ekki yfir viðmiðunarmörk. Garðyrkjuhópar Vinnuskólans vinna ekki við umferðaræðar og ef það eru háværar vinnuvélar nálægt þá þarf að bregðast við því á staðnum. Hins vegar má hávaði ekki vera slíkur að flokkstjóri eða annað starfsfólk þurfi að æpa til að fá athygli. Það getur skaðað raddbönd og hafa flokkstjórar fengið fræðslu tengda þessu.

Á gátlista voru þrír sem svöruðu spurningu átta neitandi, athugasemd sem fylgdi: „Hávær tónlist“. Starfsfólki Vinnuskólans er leyfilegt að taka með sér hljómflutningstæki í vinnuna og spila tónlist í samráði við flokkstjóra. Ef slík tónlist er of hávær þarf flokkstjóri hverju sinni að grípa inn í.

*Spurning 9: Er dregið úr líffræðilegum áhættuþáttum eins og kostur er?*

Helstu áhættuþættir sem steðja að starfsfólki Vinnuskólans eru:

Tröllahvönn og aðrar eitraðar plöntur sem kunna að vera á vegi þeirra. Ekki er óþekkt að tröllahvönn finnist í Kópavogi. Flokkstjórum er kennt að þekkja tröllahvönn, gullregn, og annan varasaman gróður sem kann að finnast í byggð. Starfsfólk er ávalt í garðyrkjuhönskum við störf sem verndar gegn ertandi plöntum, s.s. brenninetlu, og þyrnum.

Í öðru lagi finnast glerbrot, sprautunálar, og aðrir skaðlegir hlutir á víðavangi og í beðum sem hópar starfa við. Þegar slíkir hlutir finnast er haft samband við yfirflokkstjóra sem gerir viðeigandi ráðstafanir. Finnist geitungabú er hringt á meindýraeyði.

Loks í þriðja lagi eru margir hlutir sem geta kallað fram ofnæmisviðbrögð hjá starfsfólki. Eru slík mál mjög tilviksbundin og geta margir í sama hóp verið með mismunandi matar- eða gróðurofnæmi. Leitast Vinnuskólinn við að safna upplýsingum um möguleg ofnæmi í umsóknarferlinu og almennt í samskiptum við forsjáraðila og starfsfólk.

Við spurningu níu voru fjögur „nei“. Engin athugasemd fylgdi en ljóst er að á jafn víðtækum og fjölbreytilegum vinnustað sem Vinnuskólinn er þá eru ótal áhættuþættir sem illgerlegt er að sjá fyrir. Þarf þá að bregðast við hverju sinni.

## **3.4 Hreyfi- og stoðkerfi**

*Spurning 10: Hafa starfsmenn nægilegt rými til að athafna sig við verkin?*

Spurning tíu fékk engin neitandi svör á gátlista. Er það í samræmi við væntingar áhættufulltrúa. Ábending barst að stundum þurfi að fara djúpt inn í beð og þá geti verið takmarkað rými til að athafna sig. Slíkt er tilfallandi og varir ekki í langan tíma.

*Spurning 11: Er möguleiki á fjölbreytni í vinnustellingum á verkstöðvunum?*

Mörg verkefni Vinnuskólans kalla á einhæfar hreyfingar, s.s. sópun, tæming poka, eða beiting garðverkfæra. Eru flokkstjórar meðvitaðir um að bjóða þarf upp á fjölbreytni í verkefnum og tækifæri til að gera eitthvað annað ef starfsmaður hefur unnið einhæft verk. Stundum eru þó bara tiltekin verk sem þarf að vinna, sem kalla á tiltekna vinnustellingu, oftast niðri við jörð.

Spurning ellefu fékk tvö „nei“ á gátlista. Athugasemd sem fylgdi: „Flest börn í mínum hóp að kvarta undan bakverk þegar þau hafa verið að vinna lengi í sama beði í sömu stellingu.“ Er þetta í samræmi við almennar ábendingar að beðavinna kalli á að starfsfólk bogri yfir gróðrinum í lengri tíma. Yfirleitt á þó að vera hægt að skipta um verkfæri eða haga verkinu á þann veg að fjölbreytni megi hafa í vinnustellingum. Miðað er við að vinna sé í seilingarfjarlægð, sérstaklega ef vinnuhæð er fyrir neðan hné.

*Spurning 12: Er starfsfólk meðvitað um rétta líkamsbeitingu og hæfilega þyngd byrgða?*

Það fylgir starfi Vinnuskólans að stór hluti þess felst í að leiðbeina nemendum þess um hvernig eigi að bera sig að við vinnunna. Við garðyrkju fellur til garðúrgangur sem er settur í poka. Það hættir til að þessir pokar verði of þungir og þurfa flokkstjórar stöðugt að fylgjast með því að nemendur séu ekki að bera of þungar byrðar. Eins fellur það á herðar starfsmanna á pokabílnum að tæma þessa poka. Starfa þeir við það allan daginn að lyfta pokum aftan á pallbíl og svo tæma úr þeim annars staðar.

Spurning tólf fékk næstflest „nei“ á gátlist, eða níu talsins. Athugasemdir sem fylgdu: „Flokkstjórar ekki endilega meðvitaðir um rétta líkamsbeitingu og geta því ekki miðlað réttri líkamsstöðu til krakka.“ „Mikið um slæma líkamsbeitingu.“ „Það er ekki sérstaklega tekið fram.“ Af þessu má draga þá ályktun að verulegur hluti starfsfólks Vinnuskólans er ekki meðvitaður um það hvernig eigi að bera sig að við vinnuna.

*Spurning 13: Er hægt að sinna öllum verkefnum á öruggan og skilvirkan máta, m.t.t. líkamsbeitingar?*

Spurning þrettán fékk þrjú „nei“ á gátlistanum, engin athugasemd fylgdi. Almennar ábendingar sem bárust voru þess efnis að sumum þætti erfitt að forðast að fá í bakið við það að reita arfa.

## **3.5 Félagslegur og andlegur aðbúnaður**

*Spurning 14: Er vinnutími starfsmanna hæfilega langur?*

Spurning fjórtán fékk engin „nei“ og engar athugasemdir. Nemendur Vinnuskólans vinna á bilinu 3,25 til 6,5 klukkutíma á dag og flokkstjórar og aðrir starfsmenn vinna frá átta til fjögur alla virka daga. Starfsfólk fær tvo kaffitíma yfir daginn og hádegishlé.

*Spurning 15: Eru gerðar hæfilegar kröfur til starfsmanna?*

Spurning fimmtán fékk eitt „nei“ og engar athugasemdir. Kröfur sem eru gerðar til starfsmanna Vinnuskólans snúast flestar um það að klára tiltekin beð innan tiltekins tíma og ættu ekki að krefjast þess að starfsfólk þurfi að tefla öryggi sínu í tvísýnu.

*Spurning 16: Eru skýrar boðleiðir til yfirmanna til að koma á framfæri athugasemdum og tilögum?*

Spurning sextán fékk eitt „nei“ og engar athugasemdir. Flokkstjórar eru innan um nemendur allan daginn og svo koma yfirflokkstjórar nokkrum sinnum á dag í hópanna til að athuga hvernig gengur. Ekki er tillögukassi eða önnur leið til að koma á framfæri tillögum nafnlaust. Skipurit Vinnuskólans liggur fyrir og er mjög skýrt, ætti ekki að vera óvissa um hver sé næsti yfirmaður.

## **3.6 Efni og áhöld**

*Spurning 17: Uppfylla öll verkfæri skynsamlegar öryggiskröfur?*

Starfsfólk Vinnuskólans notar ýmis garðverkfæri við störf. Engar sláttuvélar eða aðrar vélar eru í notkun, að undanskildum nokkrum bílum. Um er að ræða hrífur, kústa, stunguskóflur, sandskóflur, malarskóflur, handskóflur, klórur, kantskera, einfara, fötur, og hjólbörur. Í upphafi sumars eru verkfæri talin og gætt þess að loft sé í hjólbörunum. Sökum stærðar vinnustaðarins er þetta töluvert magn af verkfærum. Á hverju ári er hluti verkfæra endurnýjaður svo meðalaldur þeirra er aðeins um nokkur ár.

Á gátlista fékk spurning sautján sex „nei“, sem er ríflega yfir meðaltalinu. Athugasemdir sem fylgdu bentu á ýmislegt. Einfarar væru lélegir, alltaf að brotna og hausinn að losna frá skaftinu. Sköftin á hrífum og kústum væru laus og hausar þytu af stundum við vinnu. Einnig var bent á að pokabíllinn væri óeðlilega gamall og há bilunartíðni.

*Spurning 18: Er starfsfólki kennt að meðhöndla varasöm efni þegar það á við?*

Eina spilliefnið sem er notað við störf í Vinnuskólanum er skordýraeitur sem skólagarðarnir nota til að verja uppskeruna gegn kálormi. Á gátlista fékk spurning átján tvö „nei“ og eina athugasemd: „Þegar eitrað var með skordýraeitri í fyrra þá fengu starfsmenn höfuðverk vegna skorts á andlitsgrímum, enda var notað sterkt efni.“ Einnig er notuð ýmis konar málning og viðarvörn. Þegar slæmt er veður er stundum málað inni með opna glugga.

Almenn hreinsiefni eru notuð við þrif á bækistöðvum. Þau eru ekki í höndum barna og krefjast ekki sérstaks undirbúnings.

*Spurning 19: Eru viðeigandi verkfæri í boði þannig hægt sé að leysa öll störf á öruggan máta?*

Spurning nítján fékk fjögur „nei“ og þær athugasemdir að á stöku starfstöð vanti, kúst, einfara eða eitthvað slíkt. Verkefni Vinnuskólans breytast lítið ár frá ári og auk þess að endurnýja hluta handverkfæra þá eru yfirleitt keyptir penslar og annar búnaður til að mála á hverju ári.

# **4 Áhættumat innivinnandi starfsfólks**

## **4.1 Vinnuverndarstarf**

*4.1.1 Aðild fleiri atvinnurekenda að vinnustað*

Vinnuskóli Kópavogs deilir skrifstofu sinni með skrifstofu Þjónustumiðstöðvar Kópavogs. Starfsfólk þjónustumiðstöðvarinnar sér um flest sem viðkemur ræstingu og skipulagi skrifstofunnar, enda hefur þar starfsemi árið um kring en Vinnuskólinn aðeins á sumrin.

*4.1.2 Fræðsla og þjálfun*

Starfsfólk á skrifstofu fær ekki skipulagða fræðslu eða þjálfun, um vinnuvernd eða annað.

## **4.2 Vinnurými**

Starfsfólk skrifstofu Vinnuskólans vinnur allt saman í opnu rými. Er hátt til lofts og veglegt loftrými á mann. Er skrifstofan aðskilin frá öðrum hlutum húsnæðisins, svo sem mötuneytinu og þjónusturýmum bifreiða. Innréttingar og húsgögn eru ný og óskemmd. Skrifborð eru ekki hækkanleg eða lækkanleg eftir þörfum.

**4.3 Inniloft**

Hitastig er ekki miðstýrt og það er ekki loftkæling. Ofnar til hitunar. Loftræsting framkvæmd með því að opna glugga. Ein ljósritunarvél er á skrifstofunni sem er í sama rými og starfsfólk. Þrif eru næstum dagleg og ryki haldið í lágmarki. Skrifstofan er reyklaus vinnustaður.

**4.4 Lýsing og birtuskilyrði**

Ljósin eru nýleg og birtustigið þeirra stillanlegt. Hægt er að draga fyrir glugga til að lágmarka glampa á tölvuskjám.

**4.5 Félagslegur og andlegur aðbúnaður**

Sökum smæðar sinnar vinnur allt starfsfólk skrifstofu Vinnuskólans náið saman. Hafa allir starfsmenn verulega möguleika á að hafa á hrif á skipulag og framkvæmd vinnunnar. Ekki er stefna eða viðbragðsáætlun vegna eineltis á vinnustað.

**4.6 Öryggi húsnæðis/umhverfis**

Aðgengi og gönguleiðir um vinnustaðinn eru greiðar og öruggar. Neyðarútgangar eru merktir og eldvarnarbjalla með ljósi á skrifstofu. Ekki er til viðbragðs- og rýmingaráætlun vegna t.d. eldsvoða, jarðskjálfta

# **5 Niðurstöður**

Úrvinnsla á áhættuatriðum sem komu fram við gerð áhættumats er tvíþætt. Annars vegar þarf að meta hversu líklegt er að tiltekið atriði leiði til heilsutjóns og hins vegar hversu alvarlegt heilsutjónið yrði. Skipta má líkunum á heilsutjóninu í litlar, meðal, eða miklar. Eins má skipta mögulegum afleiðingum í minniháttar (smámeiðsl, minniháttar heilsutjón eða vanlíðan), nokkuð alvarlegar (álagseinkenni, heilsutjón sem veldur veikindafjarvistum), eða mjög alvarlegar (alvarleg slys, verulegt heilsutjón, dauði). Verður farið yfir spurningar af gátlistunum í röð eftir því sem flest svör bárust, þannig sú spurning sem fékk flest „nei“ er fyrst og þannig koll af kolli.

**Spurning 4: Er viðeigandi hlífðarfatnaður í boði þegar við á?** Ábendingar um ekki viðunandi hlífðarfatnað skiptast í tvennt, málningarfatnað og regnfatnað.

Málningarfatnaður: Meðallagi miklar líkur á minniháttar tjóni. Helst fjártjón ef málning fer í föt. Almennt ekki málað innandyra með málningu sem krefðist málningargríma. Málningargallar og annað eiga að vera til staðar þegar það er málað og greinilegt að það þarf taka út reglulega yfir sumarið hvort þau mál séu ekki í lagi.

Regnfatnaður: Meðal líkur á minniháttar tjóni. Þegar veður er slæmt allt sumarið (eins og gerðist þetta sumar) eru töluverðar líkur á einhverju heilsutjóni hjá þeim sem ekki eru nægilega vel klæddir. Jafnvel þannig að valdi veikindum. Hingað til hefur Vinnuskólinn ekki séð starfsfólki fyrir regnfatnaði, heldur verið í samstarfi við einkaaðila sem gefið hefur einhvern afslátt. Til stendur að Vinnuskólinn versli einhver regnföt sem verði til taks á bækistöðvunum. Geta flokkstjórar þá gripið föt ef það er af einhverjum ástæðum vanbúið undir veður. Nemendum verður áfram boðið að fara heim til sín og klæða sig betur ef þau eru vanbúin.

**Spurning 12: Er starfsfólk meðvitað um rétta líkamsbeitingu og hæfilega þyngd byrgða?** og **spurning 13: Er hægt að sinna öllum verkefnum á öruggan og skilvirkan máta, m.t.t. líkamsbeitingar?** Ábendingar um líkamsbeitingu má skipta í tvennt, pokar fyrir garðúrgang og líkamsbeitingu við garðyrkjustörf.

Pokar fyrir garðúrgang: Allur garðúrgangur sem fellur til er settur í fjölnota poka sem einhver þarf svo að tæma. Ef þessir pokar eru of þungir eru litlar líkur á nokkuð alvarlegu tjóni fyrir þann sem er að tæma þessa poka allan liðlangan daginn. Þeir sem tæma pokana þurfa að vera duglegir við að láta flokkana létta á pokunum ef þeir eru of þungir.

Garðyrkjustörf: Beðavinna er þess eðlis að vinnuhæðin er mestmegnis fyrir neðan hné, sem getur verið varasöm vinnuhæð ef ekki er að gáð. Eru meðallíkur á nokkuð alvarlegu heilsutjóni þegar unnið er í þessari hæð allan daginn og viðkomandi ekki meðvitaður um rétta líkamsbeitingu. Úr niðurstöðum gátlistans má lesa að verulegur hluti nemanda Vinnuskólans eru ekki nægilega meðvituð um rétta líkamsbeitingu þegar reittur er arfi niðri við jörð. Gæti Vinnuskólinn verið með sérstakt eftirlit með þessu um sumarið, eða hugsanlega sent fulltrúa í vinnuhópanna til að fræða flokkstjóra og nemendur um réttar vinnustellingar.

**Spurning 17: Uppfylla öll verkfæri skynsamlegar öryggiskröfur?** Ein helsta áskorun flokkstjóra í Vinnuskólanum er að hafa eftirlit með að verkfæri týnist ekki og ekki farið illa með þau þannig þau skemmist. Í Vinnuskólanum er mikið magn garðverkfæra í umferð og þrátt fyrir viðleitni flokkstjóra þá skemmist mikið af verkfærum á hverju ári. Einnig týnast mörg verkfæri sem eykur álagið á þeim sem eftir eru. Í samræmi við þetta eru keypt inn ný verkfæri í byrjun hvers sumars. Eru á móti ónýt verkfæri tekin úr umferð. Almennt er aldur verkfæra ekki mikill, aðeins nokkur ár. Litlar líkur eru á minniháttar heilsutjóni. Einnig þarf að endurnýja pokabíl.

**Spurning 1: Fá nýráðnir skipulega tilsögn og þjálfun?** Mögulegt er að hluti flokkstjóra missi af námskeiðunum sem eru í byrjun sumars, þó þeir eigi allir a.m.k. að sitja skyndihjálparnámskeiðið. Reynt er að bregðast við þessu með því að taka saman ýmsar upplýsingar og gefa öllum í formi starfshátta Vinnuskólans. Litlar líkur eru á mjög alvarlegu heilsutjóni ef flokkstjóri hefur misst af skyndihjálparnámskeiði. Annars litlar líkur á nokkuð alvarlegu heilsutjóni ef flokkstjóri hefur setið skyndihjálp en misst af einhverju öðru.

**Spurning 9: Er dregið úr líffræðilegum áhættuþáttum eins og kostur er?** Skipt er líffræðilegum áhættuþáttum í þrennt:

Tröllahvönn, brenninetla, og aðrar plöntur: Litlar líkur á minniháttar tjóni. Hluti af fræðslu í byrjun árs að bera kenni á tröllahvönn og aðrar varasamar plöntur.

Skaðlegir smáhlutir: Litlar líkur á nokkuð alvarlegu tjóni. Allt starfsfólk er með garðyrkjuhanska við störf og nemendur eiga að vera meðvitaðir um að snerta ekki sprautunálar eða glerbrot ef þau finna.

Ofnæmi: Margir starfsmenn við Vinnuskólann eru með frjókornaofnæmi eða annað ofnæmi sem er ekki hættulegt. Í þeim tilvikum eru miklar líkur á minniháttar tjóni. Reynt er að koma til móts við þá starfsmenn með því að finna þeim störf við hæfi. Sumir hafa líka bráðofnæmi, t.d. fyrir mat eða býflugum. Í þeim tilvikum eru litlar líkur á mjög alvarlegu heilsutjóni. Vinnuskólinn verður að reiða sig á upplýsingar sem koma fram í umsókn eða eftir öðrum leiðum frá forsjáraðilum. Þegar Vinnuskólinn veit um bráðofnæmi nemanda þá er þeim upplýsingum miðlað til flokkstjóra og viðeigandi ráðstafanir teknar.

**Spurning 19: Eru viðeigandi verkfæri í boði þannig hægt sé að leysa öll störf á öruggan máta?** Sérhæfðasta verkfærið, og það sem oftast skortir, er einfari. Er það einnig verkfærið sem líklegast er að skemmist við störf eða leik nemanda. Engar líkur eru á nokkurs konar heilsutjóni þó starfsmaður sé að nota annað verkfæri en einfara í tiltekið verk.

**Spurning 3: Er umgengni og ræsting á bækistöðvum í lagi?** Álag á bækistöðvum eykst í beinu hlutfalli við hve slæmt veður er um sumarið. Þetta sumar var mjög slæmt veður og eftir því mikið álag á bækistöðvum. Þær eru eingöngu notaðar í kaffitímum og ekki eiginlegur vinnustaður. Ábendingar bárust um að rusl væri ekki tæmt nægilega oft og er það eitthvað sem Vinnuskólinn þarf að athuga enda fellur til talsvert rusl hjá u.þ.b. 800 krökkum sem koma öll með nesti í einhvers konar umbúðum í vinnuna. Litlar líkur á minniháttar heilsutjóni.

**Spurning 8: Er dregið úr hávaða eins og kostur er?** Litlar líkur á minniháttar heilsutjóni. Ef hávaði fer yfir viðmiðunarmörk þá er það mjög tilviksbundið. Eins ættu flokkstjórar ekki að þurfa að grípa til þess að hækka róminn nema í einstaka tilfellum.

**Spurning 13: Er hægt að sinna öllum verkefnum á öruggan og skilvirkan máta, m.t.t. líkamsbeitingar?** Verkefni Vinnuskólans eru vel skilgreind og það á að vera hægt að sinna þeim öllum á öruggan máta. Flokkstjórar þurfa að vera vakandi fyrir því að ef einhver kvartar yfir því að fá í bakið við störf þá sé hlustað á það og fundin viðeigandi verkefni. Litlar líkur á nokkuð alvarlegu tjóni.

**Spurning 11: Er möguleiki á fjölbreytni í vinnustellingum á verkstöðvunum?** Litlar líkur á nokkuð alvarlegu tjóni. Samkvæmt úrlausn gátlista virðist það ekki vera mikið vandamál að starfsfólk sé fast í sömu vinnustellingu. Verkstöðvarnar bjóða upp á ýmis verk sem ganga má á milli.

**Spurning 18: Er starfsfólki kennt að meðhöndla varasöm efni þegar það á við?** Meðal líkur á mjög alvarlegu tjóni. Garðyrkjuhópar meðhöndla engin varasöm efni. Skólagarðarnir nota hins vegar skordýraeitur. Fræðsla og aðbúnaður við eitrun í skólagörðunum er ábótavant og þarf að skoða.

**Spurning 2: Er þess gætt að unglingar vinni störf við hæfi?** Lítil hætta á nokkuð alvarlegu tjóni. Þau störf sem nemendur Vinnuskólans vinna eru vel skilgreind og við hæfi.

**Spurning 7: Eru gönguleiðir og vinnusvæði greið og örugg?** Lítil hætta á minniháttar tjóni. Beina þarf til flokkstjóra og yfirflokkstjóra að ganga úr skugga um að þau fjölmörgu vinnusvæði sem garðyrkjuhóparnir vinna á séu örugg.

**Spurning 15: Eru gerðar hæfilegar kröfur til starfsmanna?** Lítil hætta á minniháttar tjóni. Flokkstjórar þurfa að vera minntir á að líkamlegur og andlegur þroski unglinga sé mismunandi og það sem er auðvelt fyrir fullvaxta flokkstjóra getur verið þungt fyrir 13 ára barn.

**Spurning 16: Eru skýrar boðleiðir til yfirmanna til að koma á framfæri athugasemdum og tillögum?** Þekkst hefur að Vinnuskólinn bjóði nemendum að koma með nafnlausar tillögur en það hefur sögulega skilað litlu. Flokkstjórar eiga að vera opnir fyrir öllum tillögum nemanda.

**Viðauki I: Gátlisti fyrir útivinnandi starfsmenn**

# **Gátlisti fyrir skrifstofufólk - Vinnuumhverfi**

## **Almennar spurningar**:

1. Fá nýráðnir skipulega tilsögn og þjálfun? já nei
2. Eru umferða- og gönguleiðir um vinnustaðinn greiðar og öruggar? já nei
3. Er umgengni og ræsting í lagi? já nei
4. Er skyndihjálparbúnaður tiltækur á vinnustaðnum? já nei
5. Eru vinnuslys skráð og tilkynnt? já nei
6. Fá þungaðar konur, konur með barn á brjósti

verkefni við hæfi? já nei

1. Liggur fyrir neyðaráætlun vegna náttúruhamfara/eldsvoða? já nei

## **Vinnurými**:

1. Er dregið úr hávaða eins og kostur er? já nei
2. Er hæfileg birta og lýsing á vinnusvæðum? já nei
3. Er hæfilegt hitastig á vinnustaðnum? já nei
4. Eru loftskipti góð? já nei

**Hreyfi- og stoðkerfi**:

1. Hafa starfsmenn nægilegt rými til að athafna sig við verkin? já nei
2. Er möguleiki á fjölbreytni í vinnustellingum á verkstöðvunum? já nei
3. Er starfsfólk meðvitað um rétta líkamsbeitingu og hæfilega

þyngd byrgða? já nei

1. Er hægt að sinna öllum verkefnum á öruggan

og skilvirkan máta, m.t.t líkamsbeitingar? já nei

**Félagslegur og andlegur aðbúnaður**:

1. Er vinnutími starfsmanna hæfilega langur? já nei
2. Eru gerðar hæfilegar kröfur til starfsmanna? já nei
3. Eru verkefni starfsfólks fjölbreytt? já nei
4. Eru skýrar boðleiðir til yfirmanna til að koma á

framfæri athugasemdum og tillögum? já nei

**Athugasemdir**:

Ef athugasemd tengist einni af fyrrgreindum spurningum þá vinsamlegast merkið með númeri spurningar:

1. Vinnustaður er skilgreindur sem: „Umhverfi innan húss eða utan, þar sem starfsmaður hefst við eða þarf að fara um vegna starfa sinna“, sbr. j-liður 3. gr. reglugerðar nr. 920/2006 um skipulag og framkvæmd vinnuverndarstarfs á vinnustöðum. [↑](#footnote-ref-1)
2. Sjá viðhengi 1. [↑](#footnote-ref-2)